b'\n_START_ARTICLE_\nPark \xc5\xb9r\xc3\xb3dliska\n_START_PARAGRAPH_\nPark \xc5\xb9r\xc3\xb3dliska (Kildens park) er den \xc3\xa6ldste bypark i \xc5\x81\xc3\xb3d\xc5\xba (og den n\xc3\xa6st\xc3\xa6ldste i Polen efter Ogr\xc3\xb3d Saski i Warszawa). Parken er 17,2 hektar og ligger inden for Prz\xc4\x99dzalniana-, Fabryczna- og Targowa-gaden samt J\xc3\xb3zef Pi\xc5\x82sudskis All\xc3\xa9. Den st\xc3\xa5r i sev\xc3\xa6rdighedsregisteret, og dens \xc3\xa6ldste tr\xc3\xa6er er over 300 \xc3\xa5r gamle._NEWLINE_Parken blev anlagt af bystyret i 1840 p\xc3\xa5 Nowa Dzielnicas omr\xc3\xa5der, efter at en del af den statslige skov i \xc5\x81azn\xc3\xb3w blev indlemmet i \xc5\x81\xc3\xb3d\xc5\xba. Parken var p\xc3\xa5 to hektar med to hovedalleer langs parkens diagonaler. I krysningspunktet mellem alleerne blev en lille rund plads anlagt. Sidealleerne blev beplantet med frugttr\xc3\xa6er, mens parkens indre beholdt sin skovlige karakter. Det blev bevokset med El, stilkeg, lind, gran og b\xc3\xb8g. Senere fik parken to altaner og flere b\xc3\xa6nke. Desuden blev sm\xc3\xa5 broer bygget over de mange kilder i parken, deraf navnet "Park \xc5\xb9r\xc3\xb3dliska" (\xc2\xabKildens park"). Frem til 2. verdenskrig blev den kaldt for "Park Kwela", fra tysk "Quelle" (kilde)._NEWLINE_Grundet \xc3\xb8konomiske \xc3\xa5rsager blev dele af parken solgt til Karol Scheibler i 1850\'erne, som her byggede sin fabrik og residens. En st\xc3\xb8rre del blev forpagtet af Skytteselskabet i 1870\'erne og mod slutningen af 1880\'erne af den samme Scheibler. Forpagtningsaftalen udl\xc3\xb8b 1906, og parken kom endnu engang under bystyret._NEWLINE_Et fragment af parken p\xc3\xa5 bagsiden af Karol Scheiblers palads blev omlagt til L. Sp\xc3\xa4ths firmas egen have. Haven fik font\xc3\xa6ner, balustrader og en kunstig grotte ved siden af interessante tr\xc3\xa6er som platan, k\xc3\xa6mpepoppel, tempeltr\xc3\xa6 og nikko\xc3\xa6delgran. I dag udg\xc3\xb8r de to parkdele en helhed. I parkens nordlige del findes en rummelig plads med en estrade. I den syd\xc3\xb8stlige del findes tre damme. Fra 1956 kom det ber\xc3\xb8mte Palmehus i parken.'